जत्थेदार ज्ञानी रघबीर सिंह ने रोष जताया; विदेश मंत्रालय से अपील- मामले में दखल दें
USA New York Police Department Sikhs; Trim Beard On Duty | Jathedar Giani Raghbir Singh अमेरिका के न्यूयॉर्क पुलिस विभाग (NYPD) ने एक सिख सैनिक को दाढ़ी बढ़ाने से रोका है। इस पर श्री अकाल तख्त साहिब के जत्थेदार ज्ञानी रघबीर सिंह ने संयुक्त राज्य अमेरिका (USA) के नियमों की कड़ी आलोचना की है।
अमेरिका के न्यूयॉर्क पुलिस विभाग (NYPD) ने एक सिख सैनिक को दाढ़ी बढ़ाने से रोका है। इस पर श्री अकाल तख्त साहिब के जत्थेदार ज्ञानी रघबीर सिंह ने संयुक्त राज्य अमेरिका (USA) के नियमों की कड़ी आलोचना की है। ज्ञानी रघबीर सिंह ने एक बयान में कहा है कि अमेरिका के सर्वांगीण विकास में सिखों के योगदान को नजरअंदाज नहीं किया जा सकता।
ज्ञानी रघबीर सिंह ने कहा कि अमेरिकी राजनीति से लेकर सुरक्षा, प्रौद्योगिकी और विज्ञान के क्षेत्र में सिखों ने अपनी प्रतिभा, कड़ी मेहनत और ईमानदारी से काफी प्रगति की है। अमेरिका जैसे देश में सिखों की धार्मिक मान्यताएं और रीति-रिवाज अब परिचय का विषय नहीं रह गए हैं।
उन्होंने कहा कि काफी समय पहले सिखों ने अपनी सिख शक्ल के साथ अमेरिकी सेना और सिविल सेवाओं में सेवा देने की कानूनी लड़ाई जीती थी, जिसके बाद सिखों को धार्मिक स्वतंत्रता के साथ हर क्षेत्र में घूमने की इजाजत मिल गई, लेकिन न्यूयॉक पुलिस विभाग का इसे रोकना चौंकाने वाला है।
विदेश मंत्रालय से अमेरिकी पुलिस से बात करने की अपील
ज्ञानी रघबीर सिंह ने कहा कि भारत सरकार के विदेश मंत्रालय को भी अपने राजनयिक चैनलों के माध्यम से अमेरिका की न्यूयॉक पुलिस को सिखों की भावनाओं से अवगत कराना चाहिए, ताकि वह अपने फैसले को सही करे और सिख सैनिक को सिख उपस्थिति में सेवा करने की अनुमति दे।
शादी के लिए सिख सैनिक ने मांगी थी अनुमति
दरअसल, न्यूयॉर्क राज्य के एक सिख सैनिक को उसकी शादी के लिए चेहरे के बाल बढ़ाने से रोक दिया गया था, जबकि 2019 के राज्य कानून के अनुसार, श्रमिकों को उनके धर्म के अनुसार पोशाक या सौंदर्य के दायित्वों का पालन करने की छूट है।
वहीं, न्यूयॉर्क पुलिस ने इस अनुमति को न देने के पीछे सुरक्षा कारण बताया है। न्यूयॉर्क पुलिस का कहना है कि दाढ़ी बढ़ी होने के कारण सिख सैनिक मास्क नहीं पहन पाएंगे, जो उनके लिए मुश्किल खड़ी कर सकता है।
2016 में सिखों सैनिकों ने पाया था पगड़ी का अधिकार
न्यूयॉक पुलिस विभाग में सिख सैनिकों ने लंबी लड़ाई के बाद 2016 में पगाड़ी पहन ड्यूटी करने का अधिकार प्राप्त किया था। यह लंबी लड़ाई के बाद संभव हो पाया था। तब विभाग ने सिखों को दाढ़ी रखने का भी अधिकार दिया था, लेकिन उसकी लंबाई सिर्फ आधा इंच तक ही रखने की बात कही थी। अब अमेरिका में सिख बड़ी दाढ़ी रखने के लिए संघर्ष कर रहे हैं।
न्यूयॉर्क पुलिस विभाग के सार्जेंट और सिख ऑफिसर्स एसोसिएशन के अध्यक्ष गुरविंदर सिंह ने बीते दिनों एक संबंधित प्रेस- कॉन्फ्रेंस में कहा कि किसी को भी अपने देश की सेवा करने के लिए अपने धर्म से समझौता नहीं करना चाहिए। उम्मीद है कि एक दिन आप पूरी पगड़ी और दाढ़ी वाले सिखों को न्यूयॉर्क राज्य के सैनिकों के रूप में देखेंगे।